arenguvestluste läbiviimise kord

Kinnitatud Toila Gümnaasiumi direktori  26. oktoobri 2004.a. käskkirjaga nr. 1.1-2/15

ÜLDSÄTTED

1.	Arenguvestluste läbiviimise korra struktuur
Arenguvestluse läbiviimise kord koosneb kolmest suuremast osast: üldsätted, protseduurireeglid ja vormid. Protseduurireeglid aitavad tagada sujuva arenguvestluste korralduse ja määratleda vastutuse ning vormid võimaldavad infot hallata ja säilitada ühtse standardi järgi.

2.	Arenguvestluste läbiviimise põhjendus
Iga õpilase jaoks on tähtis enda saavutustest ja igal lapsevanemal oma lapse saavutustest klassijuhatajaga vestelda. Arenguvestlus annab võimaluse süsteemse ja personaalse kontakti loomiseks iga õpilase ja lapsevanemaga.

3.	Arenguvestluse mõiste
Arenguvestlus on arvamuste vahetus, mis peab viima üksteise paremale mõistmisele, suurendama õpilase õpitahet ning entusiasmi. Arenguvestluse käigus arutatakse võimalusi õpilase poolt püstitatud eesmärkide saavutamiseks. 

4.	Arenguvestluste eesmärk
Arenguvestluse laiemaks eesmärgiks on saavutada õppekavas sätestatud kasvatuseesmärgid. Arenguvestluse konkreetsemad eesmärgid on:
•	anda hinnang õppekavas sätestatud kasvatuseesmärkidest tulenevatele pädevustele õpilase eneseanalüüsi kaudu;
•	leppida kokku eeloleva perioodi eesmärkides;
•	leppida kokku arenguplaan eelolevaks arenguperioodiks;
•	aidata kaasa sellele, et õpilane tõstaks enda enesehinnangut.

5.	Arenguvestlus kui vastastikune kokkulepe
Arenguvestluse käigus sõlmivad klassijuhataja ja õpilane vastastikuse kokkuleppe  arengueesmärkide püstitamiseks ja nende saavutamiseks. Arengueesmärgid peavad olema selgelt defineeritud ja reaalsed võimalused nende saavutamiseks läbi arutatud. Õpilase arengueesmärgid peavad olema seotud õpilase eneseanalüüsiga ning nende eesmärkide saavutamist peab olema võimalik jälgida ja mõõta. Õpilase arengueesmärkide saavutamisel on klassijuhatajal ning lapsevanematel toetav ja abistav roll.

6.	Arenguvestlus ja juhendamine
Klassijuhataja juhendab õpilasi ja lapsevanemaid ainult nendes küsimustes, mis puudutavad õppimist, õpetamist ja kasvatamist. Probleemid, mis kerkivad arenguvestlusel ning ei puuduta õppimist, õpetamist ja kasvatamist, lahendab klassijuhataja nõustamise teel. 

7.	Konfidentsiaalsusnõuded arenguvestluse läbiviimisel
Klassijuhatajale arenguvestlusel teatavaks saanud informatsioon on konfidentsiaalne ja ei kuulu avaldamisele kolmandatele isikutele ilma täiendava kokkuleppeta vestluse osapoolte vahel. Klassijuhatajale arenguvestlusel teatavaks saanud kriminaalse sisuga informatsioon tuleb edastada vastavalt seaduses sätestatud korrale.
8.	Arenguvestlus ja hinne
Arenguvestlus tulemused ei mõjuta õpilaste hindeid.

PROTSEDUURIREEGLID

9.	Arenguvestluste läbiviimise aeg ja osalejad
Arenguvestlus viiakse läbi regulaarselt üks kord õppeaasta jooksul. Selles osalevad klassijuhataja, õpilane ja lapsevanem/hooldaja. Arenguvestluse viib läbi klassijuhataja.

10.	Arenguvestluste läbiviimine õpilaste liikumisel ja õpetaja vahetumisel
Kui õpilane saabub õppeaasta keskel teisest koolist, siis toimub mittekorraline arenguvestlus õpilasega kuue kuu möödudes. Klassijuhataja vahetumisega kehtivad kõik õpilasega tehtud kokkulepped kuni järgmise arenguvestluseni. Uus klassijuhataja on kohustatud aktsepteerima kõiki õpilase arenguga seotud kokkuleppeid. Õpilase lahkumisel koolist kehtivad edasi kõik arenguvestlust puudutavad konfidentsiaalsuse nõuded.

11.	Arenguvestluste ettevalmistamine 
Nii klassijuhataja kui õpilane peavad arenguvestluseks ette valmistuma. Klassijuhataja planeerib arenguvestluse läbiviimise oma töökavas. 
Klassijuhataja koostab õpilasele täitmiseks eneseanalüüsi lehe kasutades lisas 1 toodud näidist ning lepib osalejatega kokku arenguvestluse toimumise aja. 
Õpilasele antakse eneseanalüüsi leht vähemalt kaks nädalat enne arenguvestlust. Arenguvestluse ajaks on klassijuhataja õpilase eneseanalüüsiga tutvunud. Klassijuhataja koostab enne arenguvestlust vestluse läbiviimise orienteeruva kava. 

12. Arenguvestluste läbiviimine ja dokumenteerimine
Arenguvestlus viiakse läbi koolis ilma segavate asjaoludeta.

Kui õpilase ja lapsevanema jaoks on tegemist esimese arenguvestlusega, siis selgitab klassijuhataja eelnevalt kasutatavaid vorme ning arenguvestluse läbiviimise protseduuri.
Lapsevanemaga vestluse läbiviimisel toimub vestlus õpilase eneseanalüüsi vormi alusel. Lapsevanem ei pea eneseanalüüsi lehte eelnevalt täitma. Arenguvestluse ajal püüab klassijuhataja aru saada, kuidas lapsevanem näeb oma lapse arengut ning kuidas klassijuhataja saab selles osas kaasa aidata. 

Arenguvestlused tuleb dokumenteerida. Dokumentatsioon sisaldab arenguvestluse käigus täidetud vormi Arenguvestluse aruanne, mis on toodud lisas 2. Aruanne kinnitatakse õpilase, lapsevanema ja klassijuhataja allkirjaga. Aruande originaal jääb klassijuhatajale, koopia antakse õpilasele ja lapsevanemale.

13. Järeltegevused 
Arenguvestlusel saavutatud kokkulepete alusel võivad toimuda mitmed järeltegevused: täiendav arenguvestlus, juhendamine, saavutatu hindamine ning kokkulepete korrigeerimine, täiendav juhendamine jne. Kokkuleppel õpilase ja/või lapsevanemaga kaasatakse arenguvestluse järeltegevusse ka teisi õpetajaid ja koolitöötajaid ning vajadusel õpilase elukohajärgse valla- või linnavalitsuse korraldava struktuuriüksuse esindajaid või ametiisikuid.
Klassijuhataja edastab pärast arenguvestluse läbiviimist direktori asetäitjale õppe- ja kasvatustöö alal kirjaliku informatsiooni arenguvestluse toimumise kohta.
14. Arenguvestluse korraldamine ja vastutus
Arenguvestluste protsessi koordineerib ja nende toimumise eest vastutab direktori asetäitja õppe- ja kasvatustöö alal. Direktori asetäitja õppe- ja kasvatustöö alal tagab klassijuhatajate kõrge asjatundlikkuse, rakendades vajadusel konsultatsioone ekspertidelt ning täiendkoolitust.

Arenguvestluse viib läbi klassijuhataja. Vastutus kõikide protseduurireeglite täitmise eest lasub klassijuhatajal. 

Arenguvestluse protseduuri ja tingimuste muutmise ettepanekuid on võimalik pidevalt teha kirjalikult direktori asetäitjale õppe- ja kasvatustöö alal. Muudatuste sisseviimisel hakkavad need kehtima uuest õppeaastast.

Õpilasel ja lapsevanemal on õigus esitada 10 päeva jooksul peale arenguvestlust direktori asetäitjale õppe- ja kasvatustöö alal apellatsioon. Apellatsioon vaadatakse läbi kümne päeva jooksul.

Lisa 1.
Näidis
ÕPILASE ENESEANALÜÜSI LEHT
Konfidentsiaalne
Arenguperiood:   Alates:                                                              Kuni:
	
Perekonnanimi
	Eesnimi	
Küsimused või väited	Õpilase selgitused küsimuste või väidete kohta	

		

		

		

		

		

		

		

		

		
Palun lisa mistahes vajalikke kommentaare eespool toodud küsimuste kohta.

	

Lisa 2.
Näidis
ARENGUVESTLUSE ARUANNE						Konfidentsiaalne

Perekonnanimi
	Eesnimi	

Eelmine arenguvestlus (kuupäev)		
Eelmine arenguvestlus viidi läbi (kelle poolt?)		

ARENGUVESTLUS ÕPILASEGA
Hinnang SENI saavutatule

	

kokkulepped ja Arenguplaan JÄRGNEVAKS ARENGUPERIOODIKS

	

Õpetaja:	

Allkiri …………………………. Kuupäev ……………………………	

Õpilane:	

Allkiri …………………………. Kuupäev ……………………………	

ARENGUVESTLUS LAPSEVANEMAGA
Hinnang SENI saavutatule

	

kokkulepped JÄRGNEVAKS ARENGUPERIOODIKS

	

Õpetaja:	

Allkiri …………………………. Kuupäev ……………………………	

Lapsevanem:	

Allkiri …………………………. Kuupäev ……………………………